钦定古今图书集成/明伦汇编/氏族典/第599卷 > 宇文恺
## 钦定古今图书集成/明伦汇编/氏族典/第599卷 > 宇文恺

按《隋书宇文恺传》，“恺字安乐，杞国公忻之弟也。在周
以功臣子。年三岁赐爵双泉伯，七岁进封安平郡公。
恺少有器局，好学，博览书记，解属文，多伎艺。高祖践
阼，诛宇文氏，以其与周本别兄忻有功于国，使人驰
赦之，别封甑山县公。及迁都，上以恺有巧思，诏领营
新都副监，凡所规画，皆出于恺。既而上建仁寿宫，杨”
素言恺有巧思，于是检校将作大匠。岁馀，拜仁寿宫
监。文献皇后崩，恺与杨素营山陵事，上善之，复爵安
平郡公。炀帝即位，迁都洛阳，以恺为将作大匠。恺揣
帝心在宏侈，于是东京制度，穷极壮丽。帝大悦之，进
位开府，拜工部尚书。自永嘉之乱，明堂废绝。隋有天
下，将复古制，博考群籍，奏《明堂议》。会辽东之役，事不
果行。以度辽之功，进位金紫光禄大夫。其年卒官，时
年五十八，谥曰康。撰《东都图记》二十卷，《明堂图议》二
卷、《释疑》一卷，见行于世。子儒童，游骑尉。少子温，起部
承务郎。